سەردەمی بارسیەکان یان ئەشکانیەکان 248 پ. ز -224 ز

**لە دوای شەڕی ئەربێلا لە ساڵی 331 پ. ز ئێران کەوتە ژێر دەسەڵاتی ئەسکەندەری مەکدۆنی لە دوایی مردنی ئەویش ناوچەکان لە نێوان سەرکردەکانی دابەش کرا، ئێران کەوتە ژێر دەسەڵاتی سلۆکس ئەو ماوەیە بە سەردەمی سلۆکیەکان ناسرایە دەسەڵاتی سلۆکیەکان زۆر لاواز ببوو بە هۆی شەڕی بەردەومیان لەدژی بەتالیسەکان کە لە میسر بوون. ئەم ڕەوشە وای لەهەرێمەکان کرد کە نیمچە سەربەخۆییەکیان هەبێت، یەکێ لە بنەماڵەکان بە ناوی ئەشکانی توانی سوود لەم بارودۆخە وەربگرێ. ناوی ئەم دەوڵەتەش بە چەند شێوەیەک هاتووە وەک ئەرشاکیەکان -ئەشکانیەکان - بارسیەکان – فەرسیەکان. لەوانەیە زیاتر ناوی ئەشکانیەکان دێت ئەویش بۆ سەرکردە( ئەرشاک یان ئەشاک250-247پ. ز و براکەی تریداتس) سەرکردایەتی ئەو شۆڕشانەیان دەکرد لە دژی سلوکیەکان بۆ بەدەست هێنانی سەربەخۆی، لە کۆتایی توانیان ئامانجەکەیان بە دەست بهێنن.**

 **ناسنامەی ئەم بنەماڵەیە بۆ هۆزێکی هیندۆئەوروپی بەناوی(پارنی) دەگەڕێتەوە ئەوانیش بەشێکی هۆزانی (داهین)ن کە بۆنەتەوەی ئەسکیتیەکان دەگەڕێنەوە. ئەو خانەوادەیە لە خۆڕاسان نیشتەجێ ببوون. لە جەنگەکانی سەربەخۆیی دا کە هەردوو برا لە دژی سلوکیەکان دەجەنگان برا گەورە (ئەرشاک ) زوو کوژرا، بەڵام (تریداس) توانی درێژە بە شەڕی ئازادیخوازی بدات. حاکمی سلۆکی لە هەرێمەکان وەدەر بنێ و خۆراسان تا بەشی باشوری ڕۆژهەڵاتی (دەریای قەزوین) رزگار بکات. دواتر توانیان گشت هەرێمەکانی تریان لە ژێر دەسەڵاتی سلوکیان رزگار بکەن.**

**تریداس ماوەی فەرمانرەوای 37 ساڵ بووە، پایتەختی بۆشاری (هیکاتۆمبیلۆس)( شارێکی یۆنانی کۆن بووە دەکەوتە سەر ڕێگای بارزگانی نێوان ڕۆژهەڵات و ڕۆژئاوا گواستەوە، بەم جۆرە ئەشکانیەکان جگە لەو پایتەختە دوو پایتەختی تریان بۆ هەبووە ئەوانیش (هەمەدان) کە هەمان پایتەختی میدییەکان بوو، لەبەشی ڕۆژهەڵاتی دیجلەش(تەیسەفون) یان دروست کرد لە بەرامبەر شاری سلوکیە بووە ئەم چوار شارە بنەمای بەرفراوانی ئیمپراتۆریەتی ئەشکانی بووە.**

**لە نێوان سالانی 160-140 پ. ز دەوڵەتی ئەشکانی زۆر بەرفراوان بوو هەموو عێراق (وڵاتی ئاشور-بابل-بەشەکانی باشور(بەسرە)ی گرتە خۆ.**

**لەگەڵ ئەمەش دا سلۆکیەکان بەردەوام هەوڵیان دەدا ئەو هەرێمانەی دەستیان بەسەر داگیرا بوو بۆخۆیان بگەرێننەوە بۆ نمونە پاشا(ئەنتیۆخۆسی حەوتەم)هەڵمەتێکی سەربازی کردە سەر هەرێمەکانی ڕۆژهەڵات، نزیک بۆوە لە ئەکبەتانە، بەڵام بەهۆی خراپی ڕەوشی کەش و هەوا بە هۆی باران بارینێکی زۆرەوە لە لایەکی تر بەهۆی دووری هەرێمە لە بنکەی سەرەکی، ناچار بوو لە شاری هیکاتۆمبیلۆس بمینێتەوە.**

**پاشای ئەشکانی (فەرەهاتس)هەوڵی دا لە گەڵ پاشای سلۆکی رێکبکەوێت،بەڵام ئەمە سەری نەگرت بۆیە لە ڕێگای هاندانی هێزی جەماوەر بە خۆپێشاندان ومانگرتن لە شارەکانی ژێر دەسەڵاتی سلۆکی چۆکیان پێ دابنێ، هێزی سلوکیەکان وەدەرنێت،لەو کاتەی جەماوەر لەدژیان ڕاپەڕین، پاشای ئەشکانی هێرشی هێنا بۆ سەربازگەکەیان بە تایبەتی بۆ شوێنی حەوانەوەی پاشا ئەنتیحیۆس، سوپای سلوکی لەم شەڕە زۆر خراپ شکان پاشاکەیان خۆی کوشت، ژمارەیەکی زۆر لە سەربازانی بە دیل گیران.**

**دەڵەتی ئەشکانی لەبەشی ڕۆژهەڵات دووچاری هێرشی هۆزە کۆچەرەکان بووە پاشا (فەرەهاتس) بۆ ئەوەی ڕێگری بکات لەدژیان وەستا بەڵام لەم ڕوو بەڕووبونەوە، پاشا کوژرا دوایی ئەو (ئەردوانی دووەم 123 -124 پ. ز) دەبێتە پاشا توانی کۆتایی بە مەترسی هۆزەکانی ڕۆژهەڵات بهێنێ وئاشتی بەرقەرار بکات پەیوەندی بازرگانی لە چین پتەو بكات.**

**ئەشکانیەکان لەڕووی بەرێوەبردنەوە وڵاتیان دابەش کردبوو بۆ( هەژدە) هەرێم یا(هەژدە) ولایەتی سەربەخۆ،بەهۆی خراپی رەوشی ناوخۆیان. بەوەی هەر هەرێمێک سەربەخۆ بووە،هەر لەبەر ئەویە تەبەری بەو ماوەیە دەڵێ (فترە الملوک طوائف)لە رووی پەیوەندیان لەگەڵ( ڕۆمانیەکان )بەردەوام لە جەنگ دابوونە، فاکتەری سەرەکی ئەم شەڕانەش بۆ ئەوە دەگەڕێتەوە کە ڕۆمانیەکان دەیانویست ڕۆژهەڵات داگیر بکەن دەست بەسەر هەرێمەکان و وڕێگاکانی بازرگانی دا بگرن.**

 **لەلایەکی تر بە هۆی خراپ بوونی بارودۆخی ژیانی ئەشکانیەکان بەتایبەتی پاش ئەوەی وازیان لە ئایینی زەردەشتی هێنا ڕۆژو و مانگ و سروشتیان دەپەرست.**

**ئەوان بۆ ماوەی نزیکەی 470 ساڵ دەسەڵاتدار بوونە لەم ماوەیەدا 360 پاشا فەرمانڕەواییان کردووە. لە ساڵی 224\_ز ئەردەشێری کوری بابک کۆتاییی بەدەسەڵاتیان هێنا. سەردەمێکی تر لە ئێران دەستی پێ کرد. لە مێژوو دا بە سەردەمی ساسانیەکان ناسرایە.**

هەندێ لایەنی شارستانێتی دەوڵەتی ئەشكانی

 لە دوای ئەو ماوەیە سەردەمی ئەشكانی ( 247 پ.ز -224 ز) دەست پێ دەكات كە ئەوانیش لە ڕووی ژیارییەوە كەوتبوونە ژێر هەژموونی هلێنی بەتایبەتی شاكانی زۆربەیان ئاشنا بوونە بە زمان و ئەدەبی یۆنانی ،بەڵام لەگەڵ ئەوەشدا هەوڵیان داوە بۆ سەردەمی ئێرانی كۆن بگەڕێنەوە بەتایبەتی بۆ سەردەمی ئەخمینی، هەرچەندە نەتوانرا وەكو ساسانیەكان زانست و ڕۆشنبیری یۆنانی بكەنە ئێرانی، یاخود نەیانتوانی بە تەواوی خۆیان لە هەژموونی یۆنانی ڕزگار بكەن ، بەڵام لە كۆتاییەكانی ئەو سەردەمەدا هەوڵیان داوە تا ڕادەیەك كاریگەری یۆنانی كەم بكەنەوە وەكو زمانی خۆیان (زمانی پەهلەوی ئەشكانی) بۆ نووسین بەكاربهێنن لەگەڵ ئەوەشدا بۆ پەیوەندی لە گەڵ شارە یۆنانیەكان زمانی یۆنانیان بەكارهێناوە بە تایبەتی لەسەدەی یەكەمی زایینی هەروەكو دیاكۆنوف ئاماژە بە نووسینەكانی سەر دراوی ئەشكانی دەكات بەوەی لەسەردەمی شا بلاش(51- 78 ز) نووسینی پەهلەوی جێگەی نووسینی یۆنانی گرتبووەوە (1390 :19) ، لە ڕووی رۆشنبیرییەوە دەوڵەت و خەڵك لە هەوڵی ئەوە دابوون داب و نەریتی ناوەخۆیی و نەتەوەیی زیندوو بكەنەوە كە لە دەرئەنجامی حوكمی سلوكی لە بیركرابوو ،بۆیە لە ڕێگەی فێركردن و پەروەردەكردنەوە ویستیان كاریگەری یۆنانی وردە وردە كەم بكەنەوە وەك نووسراوی زۆری شیعر و پەخشان بە زمانی ئەشكانی(پەهلەوی ئەشكانی) درۆزراوەتەوە ، هەروەك توێژەرێكی فارسی ئاماژە بەمە دەكات ،بەوەی لە ڕێگەی هەوڵی شوێنەوارناسانی شوورەوی(ڕوسی) لە شاری (نسا)([[1]](#footnote-1)) كە نموونەی زۆری شیعر و پەخشان دۆزراوەتەوە كە ڕەوشی رۆشنبیری ئەشكانی زیاتر دەردەخات(حكمت 1350: 398) دواتر لەسەردەمی ساسانی چەندین بەرهەمی ئەدەبی بە زمانی پەهلەوی ئەشكانی هەبوونە وەك ویس ورامین ،یادگاری زریران و درەخت ئاسۆریك و داستانی بیژەن ومەنیژە ،بۆ ئەو سەردەمە دەگەڕێنەوە (گرگانی 1349: 31).

 لەڕووی زانستی پزیشكیەوە هەروەكو ڕوونە هەڵمەتەكەی ئەسكەندەری مەكدۆنی كاریگەری لەسەر زانستی پزیشكی ئێرانی هەبووە ،لەو ماوەیەدا پزیشكی ئێرانی تێكەڵەیەك بووە لە پزیشكی بابلی و یۆنانی و ناوخۆیی تا سەردەمی ساسانیش ئەو تێكەڵەیە بەردەوام بووە .

 هەروەها لەو ماوەیە دا هەوڵیان داوە بۆ شێوازەكانی فێربوونی كۆن بگەڕێنەوە ، بەتایبەتی بۆ سەردەمی ئەخمینیەكان، وەك فێربوون لە ئاتشگاكان و بەهێزكردنی ڕۆڵی موغەكان لە فێركردن و پەروەردە كردندا ، هەرچەندە لەو سەردەمەش فێربوون و پەروەردە سنوردار بووە تەنها بۆ چینی خانەدان بووە ، ڕێژەیەكی زۆر كەم لە خەڵكی گشتی نووسین و خوێندیان زانیوە، ئەشكانیەكان توانیان كۆتایی به‌ ده‌سه‌ڵاتی یۆنانی له‌ خاكی ئاریان بهێنن و ده‌سه‌ڵاتێكی نوێ دروست بكه‌ن .

 لەبارەی لایەنی ڕۆشنبیری و زانستی دەگەینە ئەو دەرئەنجامەی كە ناوچەكە لە ماوە جیاوازەكاندا تێكەڵەیەك بووە لە شارستانێتی نەتەوە و جوگرافیا و زمانی جیاواز ، هەروەها ئایین و جیوگرافیا ڕۆڵی سەرەكی خۆیان هەبووە لە ڕەوتی ڕووداوەكاندا، چونكە بەهۆی دەوڵەتە جیاوازەكانی ئێران سنوورێكی جوگرافیای بەرفراوان و نەتەوەی جیاوازبوونە، لەدیدی ساسانیەكاندا هەریەك لە سلوكی و ئەشكانی حوكمڕانی نا-زەردەشتی بوون ، هەریەك لەو حكومڕانانە فەلسەفەیەكی ئامادەگی هەبووە كە هەردووكیان بانگەشەی فرە-خواییان دەكرد بە واتای دەوڵەت دانی بە ئایینێكی ڕەسمی دانەنابوو ، هەرچەندە لە كۆتاییەكانی سەردەمی ئەشكانیدا هەوڵی بە نەتەوەیی كردنی ڕەوشەكە هەبووە ، بەڵام لە سەردەمی ساسانیدا فۆڕمێكی تەواو ئێرانی وەرگرت.

1. (). شاری نسا یان (پەرثا)یەكێكە لە شارە گرینگەكانی ئەشكانی .بە شێك بووە لە هەرێمی خۆراسان لە رۆژهەڵاتی ئێران ( ئەفغانستان و توكمانستانی) ، ئەو شارە لە ڕۆژگاری ئەمڕۆدا دەكەوێتە سنوری توركمانستان.بە گێرانەوەی یاقوت الحموی ئەو شارە ناوەكەی لە (نسا ) ئافرەتەوە هاتووە ، دیارە لە كاتی فتوحاتی موسمانەكان بۆ ئەو شارە،وەختێ سوپای موسلمانان گەیشتۆتە شارەكە پیاوەكان شارەكەیان چۆڵكردووە تەنها ئافرەتەكان ماوەنەتەوە، موسلمانەكانیش شەڕیان نەكردووە (1977: 5: 282) [↑](#footnote-ref-1)